Касьцёл Узвышэньня Сьвятога Крыжа і кляштар бэнэдыктынак (Слонім)

Касьцёл Узвышэньня Сьвятога Крыжа і кляштар бэнэдыктынак — помнік архітэктуры XVIII—XIX стагодзьдзяў у Слоніме. Знаходзіцца на паўднёва-ўсходняй ускраіне места, на гістарычнай Скробаўскай вуліцы. У другой палове XIX ст. улады Расейскай імпэрыі зруйнавалі касьцёл. Твор архітэктуры барока. Аб’ект Дзяржаўнага сьпісу гістарычна-культурных каштоўнасьцяў Беларусі. Комплекс Слонімскага бэнэдыктынскага кляштару складаўся з касьцёла і кляштарнага корпуса. У наш час у будынку кляштару месьціцца школа № 1 места Слоніму. Гісторыя Вялікае Княства Літоўскае У 1649 годзе ў Слоніме заснавалі кляштар бэнэдыктынак, пры якім збудавалі драўляны касьцёл. Пад уладай Расейскай імпэрыі Па трэцім падзеле Рэчы Паспалітай (1795 год), калі Слонім апынуўся ў складзе Расейскай імпэрыі, касьцёл і кляштар працягвалі дзеяць. У 1801 годзе замест драўляных збудавалі мураваныя будынкі. Па здушэньні вызвольнага паўстаньня (1830—1831) у 1850 годзе расейскія ўлады ліквідавалі кляштар і гвалтоўна адабралі будынкі ў каталікоў. Пазьней яны зруйнавалі касьцёл. Найноўшы час За польскім часам у кляштарным корпусе разьмяшчалася настаўніцкая сэмінарыя. Архітэктура Касьцёл Касьцёл — манумэнтальная 2-вежавая базыліка. Фасады аздабляла калянада. Інтэр’еры аздабляліся фрэскавымі размалёўкамі. Кляштар Кляштарны корпус — 2-павярховы Г-падобны ў пляне будынак, накрыты 2-схільным дахам. Плястыку фасадаў вызначаюць арытмічна разьмешчаныя лапаткі. Меў галерэйны плян. Часткова захаваліся скляпеністыя перакрыцьці. Пад будынкам на ўсю даўжыню разьмяшчаюцца скляпеністыя сутарэньні, якія таксама мелі галерэйны плян. Галерэя Заўвагі Крыніцы Літаратура Архітэктура Беларусі: Энцыклапедычны даведнік. — Менск: Беларус. энцыкл., 1993. — 620 с.: іл. ISBN 5-85700-078-5. Вонкавыя спасылкі Касьцёл Узвышэньня Сьвятога Крыжа і кляштар бэнэдыктынак у Слоніме, Radzima.org